b'\n_START_ARTICLE_\nVot \xc3\xbanic transferible\n_START_PARAGRAPH_\nEl vot \xc3\xbanic transferible (VUT, a vegades abreviat com a STV, de l\'angl\xc3\xa8s Single Transferable Vote) \xc3\xa9s un sistema de vot basat en la representaci\xc3\xb3 proporcional i el vot preferent. Amb el VUT, el vot d\'un elector s\'assigna inicialment al seu candidat favorit i, si el candidat hagu\xc3\xa9s sigut ja elegit o eliminat, tots els vots sobrants es transfereixen segons les prefer\xc3\xa8ncies seleccionades pel votant. El sistema minimitza el vot in\xc3\xbatil, proporciona una representaci\xc3\xb3 similar a la proporcional i permet vots expl\xc3\xadcits a candidats individuals en lloc d\'una llista electoral tancada. Aix\xc3\xb2 s\'aconsegueix utilitzant circumscripcions i transferint vots a altres candidats elegibles que en un altre cas s\'haguessin malgastat en perdedors o guanyadors segurs._NEWLINE_Habitualment tamb\xc3\xa9 es coneix amb el nom de sistema electoral irland\xc3\xa8s perqu\xc3\xa8 la Rep\xc3\xbablica d\'Irlanda \xc3\xa9s el pa\xc3\xads m\xc3\xa9s conegut que l\'utilitza extensivament com a sistema electoral, per exemple en les eleccions nacionals al D\xc3\xa1il \xc3\x89ireann, en les eleccions europees i en les eleccions locals. Una versi\xc3\xb3 modificada del VUT, coneguda com a sistema Hare-Clark s\'utilitza en les eleccions a les cambres baixes de Tasm\xc3\xa0nia i del Territori de la Capital Australiana. El nom prov\xc3\xa9 del cient\xc3\xadfic pol\xc3\xadtic Thomas Hare, que el desenvolup\xc3\xa0 inicialment i del Fiscal General de Tasm\xc3\xa0nia Andrew Inglis Clark, que treball\xc3\xa0 per la seva adopci\xc3\xb3 al seu estat. Posteriorment el sistema Hare-Clark ha sigut modificat i s\'hi han introdu\xc3\xaft millores, com ara paperetes rotatives (Rotaci\xc3\xb3 Robson). Les cambres altes de la resta d\'estats australians, aix\xc3\xad com de la cambra alta del Parlament d\'Austr\xc3\xa0lia, utilitzen VUT normal._NEWLINE_El VUT \xc3\xa9s el sistema elegit per grups com ara la Proportional Representation Society of Australia i l\'Electoral Reform Society, del Regne Unit. A Catalunya diversos grups tamb\xc3\xa9 l\'han proposat com ara la Fundaci\xc3\xb3 Catalunya Oberta i sectors vinculats al Moviment 15-M i se n\'han fet estudis sobre la seva possible aplicaci\xc3\xb3._NEWLINE_Els seus cr\xc3\xadtics sostenen que alguns especialistes i votants troben dif\xc3\xadcil d\'entendre el mecanisme de repartiment del VUT, per\xc3\xb2 el fet d\'haver de "marcar la llista de candidats en ordre de prefer\xc3\xa8ncia" en una papereta de VUT no dificulta el fet mateix de votar.\n_START_SECTION_\nTerminologia\n_START_PARAGRAPH_\nQuan s\'utilitza el VUT per unes eleccions amb un \xc3\xbanic guanyador, \xc3\xa9s equivalent a la votaci\xc3\xb3 preferencial o segona volta instant\xc3\xa0nia. Per diferenciar-les, el VUT aplicat a una elecci\xc3\xb3 amb m\xc3\xbaltiples guanyadors se sol denominar representaci\xc3\xb3 proporcional a trav\xc3\xa9s de vot \xc3\xbanic transferible. VUT generalment es refereix a la versi\xc3\xb3 multiguanyador, tal com ho fa en aquest article. A Austr\xc3\xa0lia se\'l coneix com a m\xc3\xa8tode proporcional Hare-Clark, mentre que en altres pa\xc3\xafsos, com els Estats Units, pot ser conegut per altres denominacions, com ara "vot amb opcions", "vot preferencial", etc._NEWLINE_El fet que sigui un sistema de vot est\xc3\xa8s en pa\xc3\xafsos fonamentalment de parla anglesa no ajuda a fer que existeixi una terminologia equivalent en catal\xc3\xa0 consolidada.\n_START_SECTION_\nVariants del m\xc3\xa8tode de recompte\n_START_PARAGRAPH_\nEls sistemes de VUT varien en certs aspectes. El principal \xc3\xa9s la forma de transferir els vots, aix\xc3\xad com la mida exacta de la quota per determinar guanyadors. De fet, per aquest motiu, alguns han suggerit que VUT hauria de considerar-se una fam\xc3\xadlia de sistemes electorals m\xc3\xa9s que un \xc3\xbanic sistema electoral. Avui en dia, la quota Droop \xc3\xa9s la quota m\xc3\xa9s utilitzada, car assegura la regla de la majoria (excepte en casos rars) alhora que mant\xc3\xa9 la condici\xc3\xb3 que no permet assolir la quota a m\xc3\xa9s candidats que escons hi ha per omplir. El VUT original utilitzava la quota Hare, per\xc3\xb2 actualment se la considera t\xc3\xa8cnicament inferior. Nova Zelanda utilitza una quota similar a la quota Droop._NEWLINE_Els m\xc3\xa8todes m\xc3\xa9s simples de transfer\xc3\xa8ncia de vots addicionals amb VUT comporten cert element d\'aleatorietat; per exemple, a la Rep\xc3\xbablica d\'Irlanda (excepte en les eleccions al Senat) i a Malta, entre altres llocs, s\'utilitza un sistema parcialment aleatori. A causa d\'aix\xc3\xb2, s\'invent\xc3\xa0 el m\xc3\xa8tode Gregory (tamb\xc3\xa9 conegut com a Regla Newland-Britain o Regla Senatorial), que elimina l\'aleatorietat permetent la transfer\xc3\xa8ncia de fraccions de vots. El m\xc3\xa8tode Gregory s\'utilitza a Irlanda del Nord, la Rep\xc3\xbablica d\'Irlanda (eleccions al Senat) i Austr\xc3\xa0lia. Tant el m\xc3\xa8tode Gregory com els m\xc3\xa8todes anteriors tenen, tanmateix, el problema de no tractar tots els vots per igual. Per aquesta ra\xc3\xb3, s\'inventaren nous m\xc3\xa8todes de transfer\xc3\xa8ncia de vots, com el m\xc3\xa8tode de Meek, el m\xc3\xa8tode de Warren i el sistema Wright. Per desgr\xc3\xa0cia, mentre que els m\xc3\xa8todes m\xc3\xa9s simples poden ser comptabilitzats a m\xc3\xa0, excepte en votacions molt petites, els m\xc3\xa8todes Meek i Warren requereixen que el recompte sigui fet per un ordinador. El sistema Wright \xc3\xa9s un refinament del sistema del Senat Australi\xc3\xa0 en el qual es reempla\xc3\xa7a el proc\xc3\xa9s de distribuci\xc3\xb3 i segmentaci\xc3\xb3 de prefer\xc3\xa8ncies per un proc\xc3\xa9s de compte reiteratiu en el qual el compte \xc3\xa9s posat a zero i reiniciat cada vegada que s\'exclou un candidat. El m\xc3\xa8tode Meek s\'utilitza actualment a les eleccions locals de Nova Zelanda.'